《游枋口》
唐代·孟郊

一步复一步，出行千里幽。为取山水意，故作寂寞游。

太行青巅高，枋口碧照浮。明明无底镜，泛泛忘机鸥。

老逸不自限，病狂不可周。恣闲饶淡薄，怠玩多淹留。

芳物竞晼晚，绿梢挂新柔。和友莺相绕，言语亦以稠。

始知万类然，静躁难相求。

耸我残病骨，健如一仙人。镜中照千里，镜浪洞百神。

此神日月华，不作寻常春。三十夜皆明，四时昼恒新。

鸟声尽依依，兽心亦忻忻。澄幽出所怪，闪异坐微絪.

可来复可来，此地灵相亲。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。